b'\n_START_ARTICLE_\nMatti Lauerma\n_START_PARAGRAPH_\nMatti V\xc3\xa4in\xc3\xb6 Antamo Lauerma (23. marraskuuta 1922 Helsinki \xe2\x80\x93 17. kes\xc3\xa4kuuta 1983) oli suomalainen historiantutkija ja professori._NEWLINE_Lauerman vanhemmat olivat tehtaanjohtaja, taidemaalari V\xc3\xa4in\xc3\xb6 Aadolf Lauerma (1887\xe2\x80\x931929) ja Fanny Lyydia Valonen (1888\xe2\x80\x931985). H\xc3\xa4n p\xc3\xa4\xc3\xa4si ylioppilaaksi 1941 ja valmistui filosofian kandidaatiksi 1947, lisensiaatiksi 1956 ja tohtoriksi 1957._NEWLINE_Lauerma toimi Keravan yhteiskoulun historian ja suomen kielen opettajana 1952\xe2\x80\x931965 ja oli koulun rehtorina 1957\xe2\x80\x931965. H\xc3\xa4n oli Helsingin yliopistossa sotahistorian dosenttina vuodesta 1957 alkaen ja oli yleisen historian vt. apulaisprofessorina 1962\xe2\x80\x931965. Sen j\xc3\xa4lkeen h\xc3\xa4n oli Turun yliopiston yleisen historian apulaisprofessorina 1965\xe2\x80\x931980 ja professorina 1980\xe2\x80\x931983. Lauerma tutki erityisesti sotahistoriaa ja j\xc3\xa4\xc3\xa4k\xc3\xa4riliikkeen historiaa._NEWLINE_Lauerma oli naimisissa vuodesta 1952 filosofian maisteri Helvi Inkeri Jokipiin kanssa. Heid\xc3\xa4n poikansa on psykiatri Hannu Lauerma.'